LATVIJAS REPUBLIKAS MINISTRU KABINETS

2019. gada Noteikumi Nr.

Rīga (Prot. Nr. §)

**Noteikumi par tabakas izstrādājumu izsekojamības sistēmu**

Izdoti saskaņā ar Tabakas izstrādājumu,

 augu smēķēšanas produktu,

 elektronisko smēķēšanas ierīču

 un to šķidrumu aprites likuma

6.panta vienpadsmito daļu

1. Noteikumi nosaka Komisijas 2017.gada 15.decembra Īstenošanas regulas (ES) Nr.2018/574 par tehniskajiem standartiem attiecībā uz tabakas izstrādājumu izsekojamības sistēmas izveidi un darbību (turpmāk – Īstenošanas regula Nr.2018/574)  noteikto kompetento iestādi un prasības tabakas izstrādājumu izsekojamības sistēmas darbības nodrošināšanai.

2. Šie noteikumi attiecas uz komersantiem, kas veic darbības ar tabakas izstrādājumiem vai ir iesaistīti tabakas izstrādājumu pārvietošanā.

3. Šie noteikumi neattiecas uz fiziskām personām, kas saskaņā ar likumu “Par akcīzes nodokli” ieved vai saņem tabakas izstrādājumus Latvijas Republikā personīgam patēriņam, un juridiskām personām, kas saskaņā ar likuma “Par akcīzes nodokli” 26.panta pirmo daļu ieved vai saņem tabakas izstrādājumus Latvijas Republikā savām vajadzībām.

4. Šajos noteikumos lietotie termini atbilst terminiem, kas lietoti Īstenošanas regulā Nr.2018/574.

5. Valsts ieņēmumu dienests ir Īstenošanas regulā Nr.2018/574 noteiktā kompetentā iestāde.

6. Valsts ieņēmumu dienests tīmekļa vietnes mājaslapā publicē informāciju par unikālo identifikatoru izdevēju valsts akciju sabiedrību “Latvijas Valsts radio un televīzijas centrs” un tā identifikācijas kodu.

7. Ekonomikas dalībnieka identifikatora kodu un objekta identifikatora kodu pieprasa komersants, kas saņēmis speciālo atļauju (licenci) apstiprināta noliktavas turētāja darbībai ar tabakas izstrādājumiem, reģistrēta saņēmēja darbībai ar tabakas izstrādājumiem, reģistrēta nosūtītāja darbībai ar tabakas izstrādājumiem, tabakas izstrādājumu vairumtirdzniecībai, tabakas izstrādājumu mazumtirdzniecībai un tabakas izstrādājumu importētājs.

8. Iekārtu identifikatora kodu pieprasa komersants, kas saņēmis speciālo atļauju (licenci) apstiprināta noliktavas turētāja darbībai un kura speciālajā atļaujā (licencē) ir norādīta tabakas izstrādājumu ražošana, vai tabakas izstrādājumu importētājs, kas ievedīs tabakas izstrādājumus nodošanai patēriņam Latvijas Republikā.

9. Ekonomikas dalībnieka identifikatora kodu, objekta identifikatora kodu un iekārtas identifikatora kodu saskaņā ar Īstenošanas regulas Nr.2018/574 II  pielikuma II  nodaļas 1.iedaļā noteikto šo noteikumu 7. un 8.punktā noteiktie komersanti pieprasa valsts akciju sabiedrībai “Latvijas Valsts radio un televīzijas centrs”.

10. Piešķirtos ekonomikas dalībnieka identifikatora kodus, objekta identifikatora kodus un iekārtas identifikatora kodus valsts akciju sabiedrība “Latvijas Valsts radio un televīzijas centrs” publicē bezsaistē izplatāmās datnēs valsts akciju sabiedrības “Latvijas Valsts radio un televīzijas centrs” uzturētā tīmekļa vietnē.

11. Komersants, kas saņēmis speciālo atļauju (licenci) darbībām ar tabakas izstrādājumiem un tabakas izstrādājumu importētājs veic darbības ar tabakas izstrādājumiem tikai pēc ekonomikas dalībnieka identifikatora koda, objekta identifikatora koda un iekārtu identifikatora koda saņemšanas.

12. Komersants, kas saņēmis speciālo atļauju (licenci) darbībām ar tabakas izstrādājumiem un tabakas izstrādājumu importētājs nevar veikt labojumus Īstenošanas regulas Nr.2018/574 II  pielikuma II  nodaļas 1.iedaļas 1.2., 1.5. un 1.8.punktā norādītajai informācijai saistībā ar ekonomikas dalībnieka identifikatora koda, objekta identifikatora koda vai iekārtu identifikatora koda pieprasījumu, kas neatbilst izsniegtajai speciālajai atļaujai (licencei) darbībām ar tabakas izstrādājumiem vai komercreģistrā norādītajai informācijai.

13. Valsts akciju sabiedrība “Latvijas Valsts radio un televīzijas centrs” ne vēlāk kā vienas dienas laikā aktualizē informāciju par ekonomikas dalībnieka identifikatora kodu, objekta identifikatora kodu un iekārtu identifikatora kodu attiecīgajos identifikatoru reģistros, ņemot vērā Valsts ieņēmumu dienesta Publiskojamo datu bāzē publicēto informāciju par speciālo atļauju (licenču) darbībām ar tabakas izstrādājumiem izsniegšanu, pārreģistrāciju, anulēšanu, apturēšanu un atjaunošanu.

14. Pēc Valsts ieņēmumu dienesta pieprasījuma valsts akciju sabiedrība “Latvijas Valsts radio un televīzijas centrs” deaktivizē ekonomikas dalībnieka identifikatora kodus, objekta identifikatora kodus un iekārtu identifikatora kodus.

15. Tabakas izstrādājumu ražotāji un importētāji katru tabakas izstrādājumu iepakojuma vienību marķē ar vienības līmeņa unikālo identifikatoru.

16. Unikālo identifikatoru ģenerēšanu un izdošanu nodrošina valsts akciju sabiedrība “Latvijas Valsts radio un televīzijas centrs”.

17. Valsts akciju sabiedrība “Latvijas Valsts radio un televīzijas centrs” ir tiesīga iekasēt maksu, kas ir ekonomiski pamatota, no komersantiem par unikālo identifikatoru ģenerēšanu un izdošanu.

18. Ja tabakas izstrādājumi ražoti citā Eiropas Savienības dalībvalstī un tos paredzēts nodot patēriņam Latvijas Republikā, unikālos identifikatorus ģenerē un izdod valsts akciju sabiedrība “Latvijas Valsts radio un televīzijas centrs” pēc citas Eiropas Savienības dalībvalsts tabakas izstrādājumu ražotāja pieprasījuma.

19. Valsts akciju sabiedrība “Latvijas Valsts radio un televīzijas centrs” unikālos identifikatorus izsniedz elektroniskā veidā.

20. Ekonomikas dalībnieki nodrošina, ka tabakas izstrādājumu iepakojuma vienību vai kopējo iepakojumu vienību marķēšanai izmanto derīgus unikālos identifikatorus.

21. Noteikumi stājas spēkā 2019.gada 20.maijā.

Ministru prezidents M.Kučinskis

Finanšu ministre D.Reizniece-Ozola